**Fundargerð**

**undirbúningsfundar að stofnun**

**Hollvinafélags Þverárkirkju**

Fundurinn var haldinn að Næfurási 17 í Reykjavík, þriðjudaginn 9. mars 2010.

Mættir voru Þorvaldur S. Þorvaldsson, Jón Hálfdanarson og Már Viðar Másson auk tveggja ráðgjafa um gömul hús, þeirra Nikulásar Úlfars Mássonar arkitekts og forstöðumanns Húsafriðunarnefndar, og Guðmundar Lúthers Hafsteinssonar arkitekts og verkefnisstjóra húsasafns Þjóðminjasafnsins.

Lagfærð voru drög að lögum sem lögð voru fyrir fundinn, en efni í drögin var safnað víða að, m.a. úr nýjum lögum um Krýsuvíkurkirkju og umræðum á vef kirkjunnar um bændakirkjur. Nikulás og Guðmundur komu með góðar tillögur sem samþykktar voru, en bréfleiðis höfðu borist breytingatillögur frá Jóni Benediktssyni á Auðnum og Þorgrími Daníelssyni á Grenjaðarstað. Þá bárust góðar athugasemdir frá Eiríki Jónssyni (Hálfdanarsonar), en hann er lögfræðimenntaður. Aftan við þessa fundargerð eru lögin eins og þau líta út eftir þessar breytingar, og verða væntanlega lögð þannig fyrir stofnfund félagsins.

Nikulás og Guðmundur bentu á að heppilegt sé að byrja á því, eftir stofnun félagsins, að láta fara fram úttekt á ástandi Þverárkirkju. Bentu þeir á að Hjalti Sigmundsson verkfræðingur væri réttur maður til slíkra verka. Þá sögðu þeir frá því að sækja mætti um styrk til Húsafriðunarnefndar til slíkra mála.

Nikulás og Guðmundur buðust til að vara nefndinni og væntanlegu félagi innan handar varðandi viðhald og varðveislu Þverárkirkju.

Á fundinum kom fram að Þjóðminjasafn hefur Grenjaðarstað og Laufás á sinni eigna- og viðhaldsskrá, þótt innansveitasöfn önnuðust daglegan rekstur staðanna. Til þess fyrirkomulags mætti huga varðandi húsin á Þverá, og jafnvel kirkjuna einnig, sbr. drögin.

Menn voru sammála um að rétt væri að hafa tvískiptan stofnfund; annars vegar í Reykjavík, en hins vegar fyrir norðan, gjarnan á Þverá.

Menn voru sammála um að málið væri brýnt, enda með öllu óljóst hvað verður um Þverárkirkju í framtíð. Gott væri að hafa málefni kirkjunnar í föstum skorðum.

Már skráði fundargerð.